**C A oes canllawiau ar y cyfanswm y gallwn wneud cais amdano?**

A Yn y canllawiau ar gyfer ceisiadau dywedwn y byddwn yn derbyn ceisiadau am rhwng £5,000 a £100,000. Fel unrhyw gyllidydd byddai’n well gennym gyllido amrywiaeth o brosiectau yn cynnwys grantiau llai i fwy a gwasgariad daearyddol a demograffaidd da. Yr hyn y bwriadwn ei gyllido yw prosiectau da sy’n ceisio creu deilliannau i ofalwyr. Elfen allweddol arall fydd y gallu i gyflawni’r prosiect.

**C Pa gostau allwch chi eu cynnwys?**

A Unrhyw beth all helpu darparu seibiant byr – ee staff, gwirfoddolwyr, gweithgareddau, teithio, y seibiant ei hun, seibiannau preswyl, lleoliadau ac ati ac yn amlwg y gwaith o reoli’r prosiect ei hun.

**C Pryd fyddwn ni’n clywed os buom yn llwyddiannus?**

A Y dyddiad cau ar gyfer ceisiadau yw 6 Chwefror, a’n bwriad yw rhoi gwybod i fudiadau yn wythnos gyntaf mis Ebrill 2023, ond mae hyn yn dibynnu ar faint o geisiadau a dderbyniwn. Fodd bynnag, byddwn yn rhoi gwybod ichi os yw unrhyw amserlenni yn newid.

**C Rydym yn gwybod fod pobl angen seibiannau ond nid ydym yn siŵr pa fath o seibiannau fyddai gofalwyr ifanc a’u teuluoedd yn hoffi eu cael. Mae seibiannau byr yn bethau personol iawn i bob teulu unigol, ac mae’n well gan rai teuluoedd wneud un peth a theulu arall eisiau gwneud rhywbeth hollol wahanol. Pa mor benodol mae’n rhaid inni fod ar y ffurflen gais? Os ydym yn llwyddiannus, rwy’n gobeithio y byddai siarad â’r teuluoedd i weld beth maen nhw ei eisiau yn rhan o waith y prosiect.**

A Y tebygrwydd yw mai’r ateb gorau yn y cyswllt hwn yw rhywbeth fel cynllun micro grantiau, sy’n rhywbeth y gallwn ei gyllido. O dan gynllun micro grantiau rydych yn gwneud cais i ddosbarthu swm o arian i ofalwyr ar gyfer prynu seibiant personol a hyblyg. Bydd angen ichi benderfynu ar rai paramedrau ynghylch sut allai gofalwyr wneud cais, am faint a pha fathau o seibiannau byr y byddech yn eu cefnogi. Byddem eisiau bod yn hyderus hefyd fod yna angen am y seibiannau ac y byddech yn blaenoriaethu’r sawl sydd eu hangen fwyaf.

**C Beth fyddai lefel y grantiau bychain y gallem eu cynnig trwy gynllun micro grantiau?**

A Cyfrifoldeb y mudiad sy’n gwneud cais fyddai diffinio paramedrau unrhyw gynllun micro grantiau. Mae rhaglen gyllido Amser yn ceisio bod mor hyblyg â phosib, felly mae angen ichi fod yn glir ynghylch beth rydych yn ei ystyried yn grant bach a beth ellid ei gyllido trwyddynt e.e. teithiau i’r sinema, dyddiau allan gyda’r teulu, saib dros nos ac ati.

**C** **Rydym wedi gweld fod bwlch yn ein hardal ni ar gyfer Canolfannau Dydd/Clybiau Lloeren. Roedd y gwasanaeth hwn ar gael cyn y pandemig, ar yr amod y byddai Therapyddion Galwedigaethol a gweithwyr cymorth a chludiant i’r cleifion ar gael hefyd. Roedd gan ofalwyr hyder gwirioneddol yn y gwasanaeth ac roedd yn cynnig seibiant rheolaidd er mwyn iddyn nhw allu gwneud y pethau roedd angen iddyn nhw eu gwneud. Fe hoffwn i wybod, os edrychwn ni ar gostau, a fyddai Amser yn ariannu’r math yma o waith partneriaeth fel prosiect peilot?**

A Mae datblygu gwaith partneriaeth yn cymryd amser, felly gallai’r amserlenni ar gyfer y cylch Amser hwn fod yn rhy dynn i ddatblygu’r seilwaith angenrheidiol ar gyfer y prosiect. Fodd bynnag, mae dogn o arian o dan grant Seibiannau Byr Cymru Llywodraeth Cymru wedi mynd i’r Byrddau Partneriaeth Rhanbarthol. Gallant roi cyllid ar y cyd i’r trydydd sector ar gyfer cyfleoedd strategol, felly efallai y byddai’n werth trafod y prosiect gyda nhw. Fe fydd cylch cyllido arall ar gyfer Amser ac mae gan y Byrddau Partneriaeth Rhanbarthol gyllid ar gyfer y ddwy flwyddyn ariannol nesaf hefyd, felly mae arian ar gael os nad oes amser i gyflwyno cais manwl y tro hwn.

**C Rydym yn gweithio gyda’r Bwrdd Partneriaeth Rhanbarthol ac Awdurdodau Lleol i ddarparu gwasanaethau i ofalwyr ifanc. A yw’r cyllid yn arian cwbl newydd neu ai’r bwriad yw defnyddio arian na chafodd ei wario mewn meysydd eraill? Allwn ni feddwl am hwn fel cyfle cwbl newydd i ddarparu rhywbeth gwahanol?**

A Mae Amser yn newydd, mae’n gyllid ychwanegol ac mae’r cyllid ar gyfer y Byrddau Partneriaeth Rhanbarthol yn ychwanegol hefyd. Bydd yn mynd i mewn trwy’r Gronfa Integreiddio Ranbarthol, ond nid yw’n rhan o unrhyw waith seibiannau byr a gomisiynwyd neu a gynlluniwyd ynghynt y gallai’r Bwrdd Partneriaeth Rhanbarthol a’r Awdurdod Lleolfod wedi gweithio gyda chi arno.

**C Wrth i gostau godi a phopeth wedi mynd gymaint yn ddrutach, a oes unrhyw ganllawiau ar lefel y grantiau ar gyfer gofalwyr unigol i gael hoe, neu ai mater inni yw hynny a beth rydyn ni’n credu yw’r angen?**

A Hoffem weld tystiolaeth o ymgynghori gyda gofalwyr i esbonio eich costau a chynigion eich prosiect. Y syniad yw eich bod yn gwneud y penderfyniad ar gyfer y bobl rydych yn eu cefnogi gan y byddwch yn gwybod yn llawer gwell na ni beth maen nhw ei eisiau, ac mae angen ichi esbonio yn y cais pam rydych yn bwriadu defnyddio’r arian yn y modd hwnnw. Mae angen hefyd ichi ddangos fod gennych y gallu a’r adnoddau i gyflawni’r cynnig.

**C A oes modd gwneud cais ar gyfer nifer o elfennau gwahanol o fewn un prosiect, neu gyflwyno ceisiadau ar wahân ar gyfer pob prosiect?**

A Byddem eisiau derbyn un cais yn unig gan bob mudiad. Mae’r canllawiau’n cynnwys adran lle yr esboniwn sut allwch ofyn am elfennau gwahanol o fewn un cais. Os ydych yn ceisio sicrhau’r un deilliannau gyda’r un grŵp o fuddiolwyr, gallwch ystyried hwnnw’n brosiect cyfan. Byddai’n ddefnyddiol gweld sut mae’r elfennau unigol yn cael eu costio, felly rhowch fanylion unigol yn y gyllideb, a byddai’n ddefnyddiol hefyd gweld y blaenoriaethau o fewn y prosiect. Er nad ydym byth eisiau lleihau’r hyn rydych yn gwneud cais amdano, os oes gennym ormod o geisiadau mae’n bosib y byddai’r Panel Grantiau Ymgynghorol, fel rhan o’r broses o wneud penderfyniadau, yn dymuno cyllido rhan o brosiect os na all gyllido’r prosiect cyfan.

**C Bydd ein prosiect yn cynnwys costau gweinyddol; pa ganran allwn ni ei gynnwys yn y prosiect ar gyfer hynny?**

A Buom yn glir iawn yn y canllawiau, os ydych angen staff i weithio’n uniongyrchol ar gyflawni’r prosiect, y gellir cynnwys y costau staffio hynny. Os yw’n fwy o gost gorbenion, gosodir terfyn o 10% ar yr hyn a ganiateir. Wedi ichi weithio allan eich cyllideb lawn ar gyfer y prosiect, dylech ychwanegu’r gorbenion ar y diwedd. Byddwn eisiau cael gwybod ar gyfer beth fydd y cyfraniad gorbenion hwn yn cael ei ddefnyddio ac a oes ei angen er mwyn cyflawni’r prosiect.

**C Beth fydd y gofynion monitro?**

A Rydym wrthi’n cwblhau’r trefniadau monitro ar gyfer Amser. Ein dull arferol o fonitro a gwerthuso yw danfon templedi monitro i’w llenwi gan fudiadau bob chwe mis, ynghyd ag ‘adroddiad cyrhaeddiad a gwario’ byrrach ar gyfer diweddariadau gwariant trwy Survey Monkey. Byddwn hefyd yn trefnu cael adborth gan ofalwyr eu hunain ar effaith y prosiect, ac rydym wrthi’n cwblhau’r manylion ar hynny. Rydym yn awyddus iawn i gael gwybod am effaith prosiectau, felly cofiwch ystyried sut rydych yn mynd i fesur effaith mewn unrhyw gynnig rydych yn ei gyflwyno.

**C Rydym yn darparu seibiant dydd a seibiant nos ar gyfer defnyddwyr ein gwasanaethau, ac roeddem yn tybio a allem greu mwy o gapasiti ar gyfer hyn trwy gyllid Amser, a’i deilwra i anghenion gofalwyr unigol?**

A Byddem yn edrych a yw’r cais ar gyfer hoe neu ar gyfer seibiant byr o ofalu. Mae’r ddau’n gwbl wahanol i’w gilydd, er ein bod yn deall y gall hoe helpu sicrhau bod seibiant byr yn gallu digwydd. Byddem eisiau gwybod sut fyddai’r gofalwyr yn buddsoddi yn eu hunain gan mai ffocws Amser yw sut mae’r prosiect yn cyfrannu at wella iechyd a llesiant gofalwyr. Bydd aseswyr yn edrych i weld a fydd y prosiect yn gwella gallu gwasanaeth y mae’r mudiad yn ei gynnig yn barod, neu a yw’r cais yn ceisio darparu seibiannau byr ar gyfer gofalwyr, ac yn seiliedig ar ba fath o seibiannau byr mae gofalwyr yn dymuno eu cael.

**C A fyddai un cais yn gallu cynnwys gwasanaethau ar gyfer grwpiau gwahanol o ofalwyr?**

A Mae lle yn y cais i roi mwy o fanylion am elfennau gwahanol y prosiect. Mae blwch ticio sy’n gofyn pwy fyddwch yn eu cefnogi, ond gallwch hefyd gynnwys mwy o fanylion am hyn yn y naratif ei hun.

**C Mae swm penodol y gallwch wneud cais amdano, a yw’r swm hwnnw dros 1 flwyddyn neu 2 flynedd?**

A Gallwch wneud cais am hyd at £100,000 ar gyfer pob blwyddyn. Fodd bynnag, hyn a hyn o arian sydd gennym felly byddwn yn gobeithio cyllido nifer o brosiectau gwahanol, o feintiau gwahanol.

**C Sylwais yn y canllawiau fod yna awydd i gael cydraddoldeb o ran nifer yr ymgeisyddion ar draws yr ardaloedd daearyddol. Sut ydych chi’n rhagweld y bydd hynny’n cael ei reoli o ran ansawdd y ceisiadau a gyflwynir ar draws y gwahanol ardaloedd a cheisio cael y cydraddoldeb hwnnw ar draws Cymru gyfan?**

A Mae unrhyw raglen gyllido yn gobeithio cael gwasgariad o ran ardaloedd daearyddol a’r mathau o fuddiolwyr, ond yn fwy na dim byd arall byddwn yn edrych ar ansawdd y prosiectau. Rydym yn deall y bydd yna ardaloedd lle y cawn lawer o geisiadau ac y bydd yna fylchau hefyd, ac rydym yn derbyn hynny. Fodd bynnag, rydym yn canolbwyntio ar ansawdd, nid ydym yn gorfod rhoi % i bob rhanbarth ond byddwn yn edrych ar y sefyllfa pan welwn y dosbarthiad daearyddol a chynnwys hynny yn y camau y bydd angen i’r Tîm Rhaglen eu cymryd wrth gyflwyno cylchoedd cyllido Amser i’r dyfodol.